[pic] | EUROOPAN YHTEISÖJEN KOMISSIO |

Bryssel 19.9.2007

KOM(2007) 537 lopullinen

KOMISSION KERTOMUS NEUVOSTOLLE

varainhoitovuotta 2005 koskevien vastuuvapauden myöntämispäätösten seurannasta (tiivistelmä) - neuvoston suositukset {SEK(2007)1186}

SISÄLLYSLUETTELO

JOHDANTO 3

I. Yleistä talousarviota koskeva neuvoston suositus 4

A) Johdanto (komission valmisteluasiakirja, 1–4 kohta) 4

B) Tarkastuslausuma ja sen perustana oleva tiedot(komission valmisteluasiakirja, 5–6 kohta) 4

C) Komission sisäinen valvonta (komission valmisteluasiakirja, 7–9 kohta) 4

D) Talousarviohallinto (komission valmisteluasiakirja, 10–12 kohta) 5

E) Tulot (komission valmisteluasiakirja, 13–21 kohta) 5

F) Yhteinen maatalouspolitiikka (komission valmisteluasiakirja, 22–26 kohta) 6

G) Rakennetoimet (komission valmisteluasiakirja, 27–31 kohta) 6

H) Sisäiset politiikat ja tutkimus (komission valmisteluasiakirja, 32–38 kohta) 7

I) Ulkoiset toimet (komission valmisteluasiakirja, 39–46 kohta) 7

J) Liittymistä edeltävä strategia (komission valmisteluasiakirja, 47–52 kohta) 8

K) Hallintomenot (komission valmisteluasiakirja, 53–62 kohta) 8

L) Rahoitusvälineet ja pankkitoiminta (komission valmisteluasiakirja, 63–65 kohta) 9

II. Tilintarkastustuomioistuimen erityiskertomukset(komission valmisteluasiakirja, 66–84 kohta) 9

III. Euroopan kehitysrahastot(komission valmisteluasiakirja, 85–87 kohta) 9

JOHDANTO

EY:n perustamissopimuksen 276 artiklassa ja Euratomin perustamissopimuksen 180 b artiklassa määrätään seuraavaa: ”Komissio ryhtyy kaikkiin aiheellisiin toimiin ottaakseen huomioon Euroopan parlamentin sen vastuuvapauden myöntämistä koskevissa päätöksissä tai muussa yhteydessä menojen käytöstä esittämät huomautukset sekä ne huomiot, jotka on liitetty vastuuvapauden myöntämisestä annettuihin neuvoston suosituksiin. Komissio antaa Euroopan parlamentin tai neuvoston pyynnöstä kertomuksia toimenpiteistä, jotka on toteutettu näiden huomautusten ja huomioiden perusteella, ja erityisesti ohjeista, jotka on annettu talousarvion toteuttamisesta vastuussa oleville. Nämä kertomukset toimitetaan myös tilintarkastustuomioistuimelle.”[1]

Komissio on tämän mukaisesti valmistellut seurantakertomukset, jotka liittyvät 27. helmikuuta 2007 annettuun neuvoston suositukseen ja päätöslauselmiin, joista Euroopan parlamentti äänesti 24. huhtikuuta 2007. Tässä seurantakertomuksessa käsitellään neuvoston suosituksia, jotka liittyvät varainhoitovuotta 2005 koskevaan vastuuvapauden myöntämismenettelyyn. Parlamentin suosituksia, jotka liittyvät varainhoitovuotta 2005 koskevaan vastuuvapauden myöntämismenettelyyn, käsitellään erillisessä seurantakertomuksessa[2].

Tiivistelminä kaikilla EU:n virallisilla kielillä julkaistavia seurantakertomuksia täydennetään komission valmisteluasiakirjoilla, joissa annetaan yksityiskohtaiset vastaukset kaikkiin neuvoston ja parlamentin esittämiin suosituksiin. Vastauksissa mainitaan ne toimet, joita komissio on aikeissa toteuttaa tai on jo toteuttanut, sekä suositukset, joihin komissio ei aio vastata tai ei pysty vastaamaan. Käännösmäärien rajoituksen vuoksi yksityiskohtaiset valmisteluasiakirjat julkaistaan ainoastaan englanniksi, ranskaksi ja saksaksi. Tiivistelmäkertomuksen kussakin luvussa esitetään viitteet valmisteluasiakirjaan sisältyvien suositusten numeroihin.

Komissio on todennut, että vuoden 2005 vastuuvapauden myöntämisen yhteydessä neuvosto esitti komissiolle 87 suositusta. Komissio katsoo, että 32 suosituksen osalta edellytetyt toimenpiteet on jo toteutettu, ja se suostuu toteuttamaan edellytetyt toimenpiteet 54 muun suosituksen osalta. Komissio ei voi hyväksyä yhtä suositusta eikä sen vuoksi toteuta suositettua toimenpidettä[3].

I. YLEISTÄ TALOUSARVIOTA KOSKEVA NEUVOSTON SUOSITUS

A ) Johdanto (komission valmisteluasiakirja, 1–4 kohta)

Komissio on neuvoston kanssa täysin yhtä mieltä siitä, että on tärkeää parantaa edelleen varainhoitoa ja saada valvonta toimimaan asianmukaisesti ja tehokkaasti. Komissio laati välivaiheen tulostaulun yhdennetyn sisäisen valvonnan kehyksen luomiseksi tehdyn toimintasuunnitelman täytäntöönpanosta heinäkuussa 2007, ja loppukertomus toimintasuunnitelman täytäntöönpanosta annetaan vuoden 2008 alussa. Loppukertomuksessa luodaan alustava katsaus siihen, miten eri toimet ovat vaikuttaneet varainhoidon luotettavuuteen, ja tehdään päätelmiä yhdennetyn sisäisen valvonnan kehyksen vahvistamiseksi tulevaisuudessa.

Useita sisäisen valvonnan kehyksen luomiseksi tehtyyn toimintasuunnitelmaan kuuluvia toimia on kokemusten valossa parannettu, jotta saataisiin suurempi varmuus toimien laillisuudesta ja asianmukaisuudesta. Painopisteenä on ollut suora keskitetty hallinnointi. Lisäksi valvonnan kustannus–hyöty–riski-suhteesta on tehty perusteellinen selvitys. Yhdennetyn sisäisen valvonnan kehyksen perusta saadaan valmiiksi vuoden 2007 loppuun mennessä, ja sen odotetut vaikutukset alkavat näkyä.

Lisäksi yhteenvedossa komission hallintosaavutuksista mainitaan valvontajärjestelmien suunnittelussa ja toiminnassa havaittuja puutteita sekä tuodaan esiin sopivia korjaavia toimenpiteitä ja raportoidaan niiden toteuttamisesta. Vuoden 2006 yhteenveto antoi sysäyksen kehittää toimien laillisuutta ja asianmukaisuutta koskevia indikaattoreita, jotka tukevat vuotuisissa toimintakertomuksissa esitettyjä lausumia. Kyseiset indikaattorit tulevat pakollisiksi vuoden 2007 vuotuisissa toimintakertomuksissa.

B ) Tarkastuslausuma ja sen perustana oleva tiedot (komission valmisteluasiakirja, 5–6 kohta)

Tilien osalta komissio on korjannut mahdollisuuksien mukaan tilintarkastustuomioistuimen vuoden 2005 tarkastuksessa esiin tuomat virheet. Komissio on myös ottanut nämä virheet ja niiden syyt huomioon vuoden 2006 tilien päättämistä suunnitellessaan ja toteuttaessaan, jotta virheiden toistuminen voitaisiin välttää.

Komissio toimittaa neuvostolle tiedot perintätoimista, mukaan luettuna jäsenvaltioiden yhteisesti hallinnoitujen varojen nojalla perimät määrät. Tiedot perustuvat ensisijaisesti otteisiin EMOTR:n tukiosaston talouskertomuksesta ja rakennerahastojen täytäntöönpanoa koskevasta vuosikertomuksesta sekä vuoden 2006 lopullisen tilinpäätöksen huomautuksiin.

Seuraavissa kohdissa on tietoja eri menoalueilla toteutetuista toimista.

C) Komission sisäinen valvonta (komission valmisteluasiakirja, 7–9 kohta)

Komissio jatkaa neuvoston suosituksen mukaan pyrkimyksiä parantaa varainhoitoa. Komissio on määritellyt joukon valvonnan ja varainhoidon luotettavuuden parantamiseen tähtääviä toimia yhdennetyn sisäisen valvonnan kehyksen luomiseksi tehdyssä toimintasuunnitelmassaan ja pääosastojen vuoden 2006 toimintakertomuksiin sisältyvissä puutteiden tunnistamista käsittelevissä toimintasuunnitelmissa.

Komissio toteuttaa asteittain pääosastojen sisäisten valvontajärjestelmien paremmin jäsennetyn ja yhdenmukaistetun esittämistavan. Vuoden 2006 toimintakertomuksia varten kehitettiin suppea malli, jonka avulla valvontarakenteiden ja varmistuskeinojen esittämistapaa voidaan yhdenmukaistaa. Esittämistavan odotetaan aikaa myöten parantavan valvontarakenteiden ja varmistuskeinojen tuntemusta, ja se auttaa myös paikantamaan puutteita ja tehostamaan toimien kohdentamista.

Taloushallinnon uudistuksen yhteydessä vuodesta 2000 alkaen suunnitellut rakenteet on suureksi osaksi toteutettu. Nyt kun komissiossa noudatetaan varsin hyvin sisäisen valvonnan standardien vähimmäisvaatimuksia, on aika siirtyä uuteen vaiheeseen, jonka tarkoituksena on parantaa komission sisäisten valvontajärjestelmien tehokkuutta. Vuonna 2006 aloitettiin sisäisen valvonnan standardien tarkistaminen, jonka tarkoituksena on parantaa sisäisen valvonnan tehokkuuden mittaamista.

D) Talousarviohallinto (komission valmisteluasiakirja, 10–12 kohta)

Komissio panee merkille, että neuvosto on tyytyväinen talousarviohallinnon parantumiseen vuonna 2005. Komissio katsoo, että maksamattomien sitoumusten määrän kasvu vuonna 2005 erityisesti rakennerahastojen osalta ei ollut yllätys. Se johtui pääosin kymmentä uutta jäsenvaltiota koskevien sitoumusten suuresta kasvusta (Kööpenhaminassa sovitun enimmäismäärän mukaisesti) ja siitä, että maksatukset näihin ohjelmiin ja hankkeisiin niiden käynnistysvaiheessa sujuivat vielä suhteellisen hitaasti. Viittätoista vanhaa jäsenvaltiota koskeviin ohjelmiin maksettavat summat lisääntyivät jälleen vuonna 2005. Se, että vapautuksia tehdään yhä varsin vähän, osoittaa myös, että n+2-sääntö kannustaa jäsenvaltioita varmistamaan, että täytäntöönpano etenee riittävän nopeasti.

Komissio pitää neuvoston tavoin hyvin tärkeänä sitä, että ohjelmakauden 2007–2013 ohjelmat hyväksytään nopeasti, ja raportoi asiasta neuvostolle säännöllisesti. Ennusteita ja budjetointia tarkastellaan säännöllisesti kautta vuoden. Vuonna 2006 luotu talousarvioennustevaroituksen antamiseen käytettävä väline on apuna talousarviohallinnossa.

E ) Tulot (komission valmisteluasiakirja, 13–21 kohta)

Komissio on neuvoston tavoin tyytyväinen siihen, että tilintarkastustuomioistuin piti jälleen vuonna 2005 tilien luotettavuutta sekä tulojen perustana olevien toimien laillisuutta ja asianmukaisuutta koskevia tuloksia yleisesti tyydyttävinä.

Komissio harkitsee parhaillaan neuvoston pyyntöä toimittaa yleisanalyysi sekä perinteisten että alv:oon perustuvien omien varojen järjestelmän hallintoon ja valvontaan liittyvistä kokonaiskustannuksista yhteisössä ja jäsenvaltioissa. Erityisesti selvitellään kustannustehokkainta tapaa hankkia luotettavat ja vertailukelpoiset tiedot, joiden avulla voidaan tehdä tarkoituksenmukainen arviointi.

Perinteisten omien varojen osalta komissio harkitsee, onko jäsenmaissa mahdollista lisätä opastusta B-kirjanpitojärjestelmän käyttöön liittyvistä nykyisistä menettelyistä ja ehdoista, jotka jäsenvaltioiden on täytettävä, kun on otettava huomioon sekä yhteisön taloudellisten etujen suojelu että kaupan helpottaminen. Komissio toteuttaa myös keskinäistä avunantoa koskevien järjestelmien parantamisen vaatimat toimet.

Komissio jatkaa jäsenvaltioiden kanssa käymiään keskusteluja alv-varaumista ja niiden vaikutuksesta omia varoja käsittelevässä neuvoa-antavassa komiteassa. BKTL:oon perustuvien varojen osalta komissio alkaa tehdä tilintarkastustuomioistuimen ohjeiden mukaisia suorempia tarkastuksia valituille kansallisille tilinpidon aggregaateille vuosina 2007–2009 toteuttamiensa BKTL:oon liittyvien tarkastuskäyntien aikana ja kannustaa BKTL-komiteassa edelleen noudattamaan parhaita käytäntöjä kansallisen tilinpidon laadinnassa. Komissio tekee ehdotuksen BKTL:n kohdennettujen välillisten rahoituspalvelujen (FISIM) sisällyttämisestä omiin varoihin, kun se katsoo, että kaikki jäsenvaltiot pystyvät toteuttamaan muutoksen samalla tavalla. Tämän odotetaan toteutuvan vuonna 2008.

F ) Yhteinen maatalouspolitiikka (komission valmisteluasiakirja, 22–26 kohta)

Komissio jatkaa yhdennetyn hallinto- ja valvontajärjestelmän (IACS) täysipainoisen ja asianmukaisen soveltamisen seuraamista kaikissa jäsenvaltioissa. Komissio ei epäröi vaatia rahoituskorjauksia, jos se havaitsee puutteita.

Komissio on käsitellyt oliiviöljyalalla ilmenneitä puutteita, ja tilien sääntöjenmukaisuutta tarkastetaan parhaillaan. Valtaosa oliiviöljytuotannosta kuuluu tilatukijärjestelmän piirin. Tuki perustuu tuotantomäärän sijasta pinta-alaan, ja sitä valvotaan IACS:n mukaisesti. Näin on määrä vähentää merkittävästi virheiden mahdollisuutta.

Myös maaseudun kehittämisen osalta komissio on toteuttanut suositetut toimet havaittujen puutteiden korjaamiseksi. Joidenkin uusien jäsenvaltioiden väliaikaisen maaseudun kehittämisen välineen osalta todettakoon, että komission yksiköt esittävät maatalousrahastojen komitealle valmisteluasiakirjan, jossa uusia jäsenvaltioita kehotetaan lopettamaan kyseisten ohjelmien täytäntöönpano 16. lokakuuta 2007 mennessä, jotta ohjelma voidaan saattaa päätökseen toukokuussa 2008 tehtävän, vuoden 2007 tilien sääntöjenmukaisuustarkastusta koskevan päätöksen jälkeen.

G ) Rakennetoimet (komission valmisteluasiakirja, 27–31 kohta)

Komissio ryhtyy neuvoston suosittamiin toimiin. Rahoituskehyskaudella 2007–2013 tehdään useita muutoksia, joiden on määrä vähentää rakennemenoihin liittyvää hallinnollista työtaakkaa. Tukikelpoisuusehdot määritellään pääasiassa jäsenvaltioissa. Lisäksi kun kyse on pienehköistä ohjelmista, joissa kansallisen rahoituksen prosenttiosuus on suurempi, jäsenvaltiot voivat joissakin tapauksissa soveltaa ennemmin kansallisia kuin EU:n vaatimuksia ja menettelyjä. Samalla valvonnan kehys ja komission kyky valvoa toimintaansa vahvistuvat, kun otetaan käyttöön kansallisten järjestelmien vaatimustenmukaisuuden ennakkoarviointi, joka jäsenvaltion on toimitettava ennen välimaksujen aloittamista, sekä tarkastusviranomaisen laatima vuotuinen tarkastuslausunto.

Komissio kannattaa periaatetta, jonka mukaan valvonta on suhteutettava riskeihin ja kustannuksiin. Tämän vuoksi se arvioi yhdennetyn sisäisen valvonnan kehyksen luomiseksi tehdyn toimintasuunnitelman (KOM(2006)9 ja KOM(2007)86) mukaisesti rakennerahastoissa tehtyjen valvontatoimien kustannuksia laatimalla selvityksen. Komissio pyytää myös jäsenvaltioita antamaan säännöllisesti tietoja tilintarkastustyössä havaitsemiensa virheiden määrästä, joka on yksi riski-indikaattori. Saatujen tietojen avulla voidaan selvittää valvontatoimien kustannusten ja hyödyn välinen suhde ja löytää tasapaino entistä helpommin. Komission ja jäsenvaltioiden yhteistyötä kehitetään edelleen raportoinnissa, tarkastustulosten jakamisessa ja tarkastusstandardien yhtenäistämisessä. Tätä pitkäaikaista kehitystä ovat edistäneet toimintasuunnitelma ja kautta 2007–2013 koskeva lainsäädäntö.

Komissio antoi vuonna 2006 ohjelmakauden 2000–2006 rakennerahasto-ohjelmien päättämistä koskevat ohjeet (C(2006)3424) ja antaa piakkoin saman kauden koheesiorahastojen hankkeiden päättämistä koskevat ohjeet. Se julkaisi vuonna 2006 myös asiakirjoja, joissa annettiin ohjeita hallinnon tarkastuksissa ja maksuviranomaisten ennen menojen varmistamista suorittamissa tarkastuksissa noudatettavista parhaista käytännöistä.

Vuonna 2006 komissio antoi ohjeet perintätoimia ja rahoituskorjauksia koskevista tiedoista, jotka jäsenvaltioiden on toimitettava, ja vuoden 2007 alussa se pyysi jäsenvaltioita toimittamaan täydelliset tiedot perintätoimista, peruutuksista ja vireillä olevista perintätoimista vuodelta 2006 ja kumulatiivisesti koko kaudelta 2000–2006. Komissio vastaanottaa parhaillaan tietoja ja aikoo tehdä niistä yhteenvedon syksyllä 2007 esitettävässä kertomuksessa.

H ) Sisäiset politiikat ja tutkimus (komission valmisteluasiakirja, 32–38 kohta)

Komissio on neuvoston tavoin huolissaan tilintarkastajien havaitsemista puutteista. Komissio jatkaa valvontajärjestelmiensä parantamista yhdennetyn sisäisen valvonnan kehyksen luomiseksi tehdyn toimintasuunnitelman puitteissa. Tutkimuksen alalla on otettu käyttöön monivuotinen lähestymistapa, jonka tavoitteena on pienentää liian suurina ilmoitettujen kustannusten korvaamiseen liittyvää riskiä. Siihen sisältyy jälkitarkastusten määrän oleellinen lisääminen sekä tarkastustodistusjärjestelmän parantaminen. Lisäksi on kehitetty ”yhteisesti sovittujen menettelyjen” järjestelmä. Siinä määritellään menettelyt, joita on noudatettava tilinpäätöksissä olevissa todistuksissa ja seitsemänteen tutkimuksen puiteohjelmaan sisältyvän avustussopimuksen mallissa kuvattua menettelytapaa koskevissa todistuksissa. Näiden toimien odotetaan vähentävän virheiden määrää, koska niillä tehostetaan virheiden ennalta ehkäisyä, havaitsemista ja korjaamista.

Seitsemännessä tutkimuksen puiteohjelmassa on myös tapahtunut edistystä kustannusten korvaamista koskevien sääntöjen yksinkertaistamisessa. Esimerkkinä tästä voidaan mainita kertakorvaussummien käyttäminen epäsuoria toimia koskevissa avustussopimuksissa, joita on tehty kansainvälisen yhteistyön kumppanimaiden kanssa. Tutkijoiden aikakirjanpitoa koskevat vaatimukset määritellään selvästi säännöissä tilinpäätöstä koskevista todistuksista ja avustussopimuksen liitteenä olevissa menettelyohjeissa, ja tilintarkastajien on varmennettava se. Komissio julkaisi vuonna 2007 ohjeet myös edunsaajille.

Koulutukseen ja nuorisoon liittyviä uuden sukupolven ohjelmia koskevissa päätöksissä on kansallisia elimiä varten varattu kattava valikoima menettelyjen noudattamiseen ja sisäisen valvonnan järjestelmiin liittyviä tarkastuksia ja valvontatoimia. Niiden tarkoituksena on varmistaa ja varmentaa toimien asianmukaisuus ja laillisuus sekä toiminnan todenmukaisuus ja tukikelpoisuus.

I ) Ulkoiset toimet (komission valmisteluasiakirja, 39–46 kohta)

Komissio parantaa edelleen neuvoston suosituksen mukaisesti sekä sisäisten että ulkoisten tarkastusten toimintaa, hallintoa koskevaa raportointia ja valvontajärjestelmiä. Komissio pyrkii edelleen lisäämään nykyistä riskien analyysia ja tiedottamaan paremmin analyysiensa perusteista. Se on tietoinen hankkeiden täytäntöönpanosta vastaavien elinten tasolla esiintyvistä riskeistä ja on viime vuosina toteuttanut useita toimia riskien mahdollisten vaikutusten pienentämiseksi. Näihin toimiin sisältyy vakiomuotoisten sopimusehtojen käyttö ja parantaminen. Esimerkiksi vakiomuotoisia avustussopimuksia ja korvausperusteisia palvelusopimuksia tarkistettiin vuoden 2006 alkupuolella. Niihin kuuluu nyt tilintarkastajille tarkoitettu menojen tarkastuksen suorittamisen yhteydessä käytettävä vakiomuotoinen toimeksianto, joka yhteisön varojen saajien on esitettävä ennen loppumaksuja. Uusia toimeksiantoja on tarkistettu, jotta yhdenmukaisuus sopimusehtojen osalta voidaan tarkastaa luotettavammin myös julkisissa hankintamenettelyissä. EuropeAidin CRIS-järjestelmän (Common Relex Information System) ansiosta voidaan tehdä asiaankuuluvia analyyseja muun muassa täytäntöönpanevan elimen tyypin mukaan tai hallintotavan mukaan. Järjestelmää parannetaan ja kehitetään koko ajan muuttuvan hallinnon tarpeiden mukaan.

J ) Liittymistä edeltävä strategia (komission valmisteluasiakirja, 47–52 kohta)

Komissio seuraa neuvoston suosituksen mukaan edelleen tarkasti, miten kansalliset valvontajärjestelmät tosiasiallisesti toimivat, kun kyse on liittymistä edeltävän strategian puitteissa toteutettaviin ohjelmiin liittyvistä menoista, erityisesti Sapard/Ipard-ohjelman maksuviranomaisissa. Komissio on Phare-ohjelman yhteydessä ryhtynyt toimiin selventääkseen arvonlisäverosta aiheutuvien kustannusten tukikelpoisuutta ja on saanut ja käsitellyt suurimman osan kansallisten viranomaisten laatimista lopullisista ilmoituksista. Komissio on neuvoston lailla pahoillaan siitä, että laajennetun hajautetun täytäntöönpanojärjestelmän (EDIS) myöntämisprosessi on viivästynyt Phare- ja ISPA-ohjelmien yhteydessä. Komission oli kuitenkin vaadittava lisää parannuksia kansallisiin hallintorakenteisiin ennen EDIS:n myöntämistä, jotta voitiin varmistaa moitteeton varainhoito.

K ) Hallintomenot (komission valmisteluasiakirja, 53–62 kohta)

Komissio on pannut asianmukaisesti merkille neuvoston suositukset, jotka koskevat hallintomenoja. Kaikki uuden palkanlaskujärjestelmän (NAP) mukaiset raportit ovat pyynnöstä jokaisen tulojen ja menojen hyväksyjän saatavissa, mutta kunkin elimen tulojen ja menojen hyväksyjä voi päättää elimen omista valvontatoimista. Palkkatoimistolla on omat valvontatoimensa, joihin kuuluu myös joitakin jälkitarkastuksia, ja viime vuosien kokemusten perusteella se pitää nykyisiä valvontatoimiaan riittävinä eikä suunnittele tällä hetkellä jälkitarkastustensa lisäämistä. Mitä tulee virkamatkojen kustannuksiin, niitä koskevaa ohjeistoa, joka sisältää komission henkilöstön virkamatkoihin sovellettavat sisäiset säännöt, tarkistetaan parhaillaan, jotta tuomioistuimen huomautukset voidaan ottaa asianmukaisesti huomioon. Uudet säännöt on tarkoitus hyväksyä vuoden 2008 alkupuolella.

Tässä luvussa neuvosto esittää myös sääntelyvirastoja koskevia suosituksia. Komissio kantaa neuvoston ja Euroopan parlamentin tavoin huolta siitä, onko virastojen hallinto hyvää ja onko niitä koskevaa sääntelyä parannettu. Komissio katsoo, että toimielinten välistä sopimusta Euroopan unionin sääntelyvirastojen toimintakehyksestä koskevan luonnoksen (KOM(2005)59) hyväksyminen olisi suureksi avuksi käsiteltäessä sellaisia kysymyksiä kuin vaikutusten arviointi, kustannus-hyöty-näkökohdat, arviointi ja vuosittainen raportointi. Tämän vuoksi komissio toivoo, että neuvosto vie tätä tärkeää asiaa eteenpäin lähitulevaisuudessa. Komissio kunnioittaa sääntelyvirastojen itsehallintoa, mutta antaa jatkossakin runsaasti ohjeita ja tukea näille virastoille. Useiden sääntelyvirastojen kanssa vuonna 2006 laaditut hallinnon ja koulutuksen eri alojen palvelutasosopimukset[4] ovat tästä hyvä esimerkki. Kuten neuvosto on suosittanut, komissio on ensimmäisen kerran vuoden 2008 alustavassa talousarvioesityksessä esittänyt virastoja koskevan yhteenvetoasiakirjan. Se on lupautunut myös laatimaan meta-arvioinnin nykyisistä hajautetuista virastoista.

L ) Rahoitusvälineet ja pankkitoiminta (komission valmisteluasiakirja, 63–65 kohta)

Komissio ryhtyy tarpeellisiin toimiin pannakseen täytäntöön neuvoston suositukset, jotka koskevat ohjelmien hallinnointia, seurantaa ja päättämistä rahoitustapahtumien, kuten MEDIA II -ohjelman ja ECIP-ohjelman, osalta ja purkaakseen hiilialan tutkimusohjelmiin liittyvän maksatussuman. Lisäksi 16. tammikuuta 2007 allekirjoitettiin tarkistettu kolmikantasopimus tilintarkastustuomioistuimen, Euroopan investointirahaston ja komission välillä.

II. TILINTARKASTUSTUOMIOISTUIMEN ERITYISKERTOMUKSET (komission valmisteluasiakirja, 66–84 kohta)

Neuvosto on antanut komissiolle lukuisia suosituksia, jotka koskevat tilintarkastustuomioistuimen vuosina 2005 ja 2006 julkaisemia erityiskertomuksia. Komission vastaukset näihin suosituksiin on annettu komission valmisteluasiakirjassa (66–84 kohta).

III. EUROOPAN KEHITYSRAHASTOT (komission valmisteluasiakirja, 85–87 kohta)

Komissio on pannut asianmukaisesti merkille neuvoston suositukset, jotka koskevat Euroopan kehitysrahastoja. Komission tärkeimpiä valvontajärjestelmiä on parannettu jatkuvasti viime vuosina muun muassa tuomioistuimen suositusten pohjalta. Parannuksia tehdään lisää yhdennetyn sisäisen valvonnan kehyksen luomiseksi tehdyn komission toimintasuunnitelman mukaisesti. Siinä käsitellään suurimpia valvontakehyksessä havaittuja puutteita. Tähän sisältyvät sisäisen valvonnan strategioiden esittämistavan vakiinnuttaminen ja yhdenmukaistaminen. Tarkoituksena on antaa yleiskuva sisäisestä valvonnasta ja siihen liittyvästä vastuuketjusta sekä kuvata siihen liittyvien riskien käsittelyä. Mitä tulee EKR:n varainhoitokertomukseen, komissio on käsitellyt neuvoston esiin nostamia kysymyksiä vuoden 2006 kertomuksessa.

* * *

[1] Ks. myös yleiseen talousarvioon sovellettavan varainhoitoasetuksen 147 artikla.

[2] Yleisen talousarvion toteuttamista sekä EKR:n ja erillisvirastojen toimintaa vuonna 2005 koskevat vastuuvapauden myöntämismenettelyt.

[3] Ks. suositus 62.

[4] Ks. myös muut valmisteluasiakirjan 56 kohdassa mainitut esimerkit.